Nou verlang hulle na 'n beter een, dit is 'n hemelse. Daarom skaam God Hom nie vir hulle om hulle God genoem te word nie, want Hy het vir hulle 'n stad berei. - Hebreërs 11:16 (53-vertaling).
Die ouderdom het die manier om my te laat terughunker na wat verby is, veral as die lewe vol swarighede is. Jy moenie verkleef raak aan hierdie lewe nie, want dan kan jy nie in vrede “vertrek” nie. Daarom het jy die geloofskrag uit die hemel nodig wat jou vorentoe laat kyk: die geloofskrag uit die Here God se belofte wat jou as 'n gereddene laat lewe en as 'n gereddene laat sterwe. God se stad is ook vir jóú voorberei.